Sag C-43/10

Nomarchiaki Aftodioikisi Aitoloakarnanias m.fl.

mod

Ypourgos Perivallontos, Chorotaxias kai Dimosion ergon m.fl.

(anmodning om præjudiciel afgørelse indgivet af Symvoulio tis Epikrateias)

»Præjudiciel forelæggelse — direktiv 85/337/EØF, 92/43/EØF, 2000/60/EF og 2001/42/EF — Fællesskabets vandpolitiske foranstaltninger — omledning af en flods løb — begrebet »frist« for udarbejdelse af vandområdeplaner«

Sammendrag – Domstolens dom (Store Afdeling) af 11. september 2012

Miljø – bevaring af naturlige levesteder samt vilde dyr og planter – direktiv 92/43 – tilladelse til, at et naturligt flod-økosystem forvandles til et menneskeskabt flod-og-sø-økosystem inden for et område, der er en del af Natura 2000-nettet – betingelser

Miljø – bevaring af naturlige levesteder samt vilde dyr og planter – direktiv 92/43 – medlemsstaternes pligt til at træffe kompensationsforanstaltninger i tilfælde af gennemførelsen af et projekt, der kan skade miljøet – pligt til at tage hensyn til omfanget af vandomledningen og størrelsen af de arbejder, som projektet medfører

Miljø – bevaring af naturlige levesteder samt vilde dyr og planter – direktiv 92/43 – godkendelse af et projekt om omledning af vand, der ikke er direkte forbundet med eller nødvendigt for bevarelsen af et område, der er placeret i et særligt beskyttelsesområde, men som kan påvirke denne sidstnævnte væsentligt, i mangel på oplysninger eller et fravær af troværdige og opdaterede fakta vedrørende fuglelivet i dette område – ikke tilladt

Miljø – bevaring af naturlige levesteder samt vilde dyr og planter – direktiv 92/43 – særlige bevaringsområder – områder, der indgår i de nationale lister over lokaliteter, der kan identificeres som lokaliteter af fællesskabsbetydning – bevaringsforanstaltninger – medlemsstaternes pligt til at træffe de bevaringsforanstaltninger, der er fastsat i direktivets artikel 6, stk. 2-4, efter meddelelsen af Kommissionens beslutning, hvormed listen over beskyttede lokaliteter af fællesskabsbetydning i det mediterrane biogeografiske område blev vedtaget

Miljø – Fællesskabets vandpolitiske foranstaltninger – direktiv 2000/60 – fortolkning – direktiv, der ikke er til hinder for en national bestemmelse, med hvilken det inden den 22. december 2009 tillades at omlede vand fra et vandløbsopland til et andet eller fra et vandområdedistrikt til et andet, når der ikke foreligger vandområdeplaner – betingelser

Miljø – Fællesskabets vandpolitiske foranstaltninger – direktiv 2000/60 – medlemsstaternes pligt til at udarbejde samtlige vandområdeplaner – pligt til at offentliggøre vandområdeplanerne senest ni år efter ikrafttrædelsesdatoen for direktivet – medlemsstaternes undladelsespligt i overgangsperioden – pligt til ikke at vedtage foranstaltninger, der kan bringe virkeliggørelsen af det ved direktiv 2000/60 foreskrevne resultat i alvorlig fare

Miljø – Fællesskabets vandpolitiske foranstaltninger – direktiv 2000/60 – artikel 13, der fastsætter udløbsdatoen for medlemsstaternes frist til at offentliggøre vandområdeplanerne – artikel 24, der fastsætter udløbsdatoen for gennemførelsen af direktivet

Artikel 13, stk. 6, og artikel 24, stk. 1, i direktiv 2000/60 om fastlæggelse af en ramme for Fællesskabets vandpolitiske foranstaltninger skal fortolkes således, at de henholdsvis fastsætter datoen for udløbet af fristen for medlemsstaterne til offentliggørelse af vandområdeplanerne til den 22. december 2009 og datoen for udløbet af den sidste frist, som medlemsstaterne råder over til gennemførelse af direktivet, navnlig dets artikel 3-6, 9, 13 og 15, til den 22. december 2003. (jf. præmis 47 og domskonkl. 1)

Jf. afgørelsens tekst. (jf. præmis 57-60)

Direktiv 2000/60 om fastlæggelse af en ramme for Fællesskabets vandpolitiske foranstaltninger skal fortolkes således, at det principielt ikke er til hinder for en national bestemmelse, med hvilken det inden den 22. december 2009 tillades at omlede vand fra et vandløbsopland til et andet eller fra et vandområdedistrikt til et andet, når de kompetente nationale myndigheder endnu ikke har vedtaget vandområdeplaner for de berørte områder. En sådan omledning må ikke kunne bringe virkeliggørelsen af det i direktivet foreskrevne resultat alvorligt i fare. Den pågældende omledning, for så vidt som den kan medføre skadelige virkninger for vand i henhold til samme direktivs artikel 4, stk. 7, kan dog tillades, i det mindste såfremt betingelserne i henhold til samme bestemmelses litra a)-d) er opfyldt, og det forhold, at det modtagende vandløbsopland eller vandområdedistrikt ikke kan dække de behov, det har for drikkevandsforsyning, el-produktion eller kunstvanding gennem sine egne vandressourcer, ikke er en ufravigelig betingelse for, at en sådan omledning er forenelig med det pågældende direktiv, såfremt de ovennævnte betingelser er opfyldt. (jf. præmis 69 og domskonkl. 2)

Den omstændighed, at et nationalt parlament vedtager forvaltningsplaner for vandløbsoplande vedrørende visse omfattende projekter eller projekter af national betydning, uden at der er iværksat procedurer med oplysning, høring og deltagelse af offentligheden, henhører ikke under anvendelsesområdet for artikel 14 i direktiv 2000/60 om fastlæggelse af en ramme for Fællesskabets vandpolitiske foranstaltninger og navnlig ikke artiklens stk. 1. (jf. præmis 75 og domskonkl. 3)

Direktiv 85/337 om vurdering af visse offentlige og private projekters indvirkning på miljøet, som ændret ved direktiv 2003/35, og navnlig direktivets artikel 1, stk. 5, skal fortolkes således, at det ikke er til hinder for en lov, hvormed et projekt om delvis omledning af vand fra en bestemt flod blev godkendt på grundlag af en VVM-undersøgelse af projektet, som tjente som grundlag for en administrativ afgørelse, der blev vedtaget efter en procedure i overensstemmelse med de forpligtelser om oplysning og deltagelse af offentligheden, der er fastsat i dette direktiv, og dette selv om denne afgørelse blev annulleret ad rettens vej, såfremt den pågældende lov udgør en særlig lov, således at direktivets målsætninger kan nås gennem lovgivningsproceduren. Det tilkommer den nationale ret at efterprøve, om disse to betingelser er blevet overholdt. (jf. præmis 91 og domskonkl.4)

Et projekt om delvis omledning af vand fra en flod, såsom projektet om delvis omledning af det øvre løb af floden Acheloos til Thessalien, kan ikke anses for en plan eller et program, der henhører under anvendelsesområdet for direktiv 2001/42 om vurdering af bestemte planers og programmers indvirkning på miljøet. (jf. præmis 96 og domskonkl. 5)

De områder, der indgik i den nationale liste over lokaliteter af fællesskabsbetydning, som blev fremsendt til Europa-Kommissionen i henhold til artikel 4, stk. 1, andet afsnit, i direktiv 92/43 om bevaring af naturtyper samt vilde dyr og planter var omfattet af beskyttelsen i dette direktiv før offentliggørelsen af beslutning 2006/613, hvormed listen over beskyttede lokaliteter af fællesskabsbetydning i det mediterrane biogeografiske område i henhold til direktiv 92/43 blev vedtaget. Særligt skulle medlemsstaten efter meddelelsen af beslutningen til denne medlemsstat træffe de bevaringsforanstaltninger, der er fastsat i direktivets artikel 6, stk. 2-4. (jf. præmis 105 og domskonkl. 6)

Jf. afgørelsens tekst. (jf. præmis 107)

Direktiv 92/43 om bevaring af naturtyper samt vilde dyr og planter og navnlig direktivets artikel 6, stk. 3 og 4, skal fortolkes således, at det er til hinder for, at et vandomledningsprojekt, som ikke er direkte forbundet med eller nødvendigt for bevarelsen af et særligt beskyttelsesområde, men som kan påvirke en sådan lokalitet væsentligt, kan tillades, når der mangler oplysninger og troværdige og opdaterede data vedrørende fuglelivet i dette område. (jf. præmis 117 og domskonkl. 7)

Direktiv 92/43 om bevaring af naturtyper samt vilde dyr og planter og navnlig direktivets artikel 6, stk. 4, skal fortolkes således, at begrundelser, der dels er knyttet til kunstvanding, dels til drikkevandsforsyning, for iværksættelse af et vandomledningsprojekt kan udgøre bydende nødvendige hensyn til væsentlige samfundsinteresser, der kan begrunde gennemførelsen af et projekt, som skader integriteten af de omhandlede lokaliteter. Når et sådant projekt skader integriteten af en lokalitet af fællesskabsbetydning med en prioriteret naturtype og/eller en prioriteret art, kan gennemførelsen af projektet principielt begrundes af hensyn knyttet til drikkevandsforsyning. Under visse omstændigheder vil gennemførelsen kunne begrundes med de væsentlige fordelagtige virkninger, som kunstvanding kan have for miljøet. Derimod kan kunstvanding principielt ikke begrundes i hensynet til menneskers sundhed og den offentlige sikkerhed, som kan begrunde gennemførelsen af et sådant projekt. (jf. præmis 128 og domskonkl. 8)

Det følger af artikel 6, stk. 4, første afsnit, første punktum, i direktiv 92/43 om bevaring af naturtyper samt vilde dyr og planter, at hvis en plan eller et projekt, på trods af at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning, træffer medlemsstaten alle nødvendige kompensationsforanstaltninger for at sikre, at den globale sammenhæng i Natura 2000 beskyttes. Ved fastlæggelsen af, hvad der udgør passende kompensationsforanstaltninger, skal der tages hensyn til omfanget af vandomledningen og størrelsen af de arbejder, som projektet medfører. (jf. præmis 130 og 133 samt domskonkl. 9)